[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 14.10.2009

COM(2009) 533 окончателен.

СЪОБЩЕНИЕ НА КОМИСИЯТА ДОЕВРОПЕЙСКИЯ ПАРЛАМЕНТ И СЪВЕТА

Стратегия за разширяване и основни предизвикателства през 2009—2010 г.

{SEC(2009) 1333}{SEC(2009) 1334}{SEC(2009) 1335}{SEC(2009) 1336}{SEC(2009) 1337}{SEC(2009) 1338}{SEC(2009) 1339}{SEC(2009) 1340}

СЪОБЩЕНИЕ НА КОМИСИЯТА ДОЕВРОПЕЙСКИЯ ПАРЛАМЕНТ И СЪВЕТА

Стратегия за разширяване и основни предизвикателства през 2009—2010 г.

Въведение

Петото разширяване на ЕС допринесе за укрепване на демокрацията и правовата държава в Европа. То доведе до увеличаване на икономическите възможности и тежестта на ЕС при справяне с глобалните предизвикателства като изменението на климата, конкурентоспособността и регламентирането и надзора на финансовите пазари. През последните пет години разширеният ЕС доказа способността си за общи действия при разрешаване на важните предизвикателства, пред които е изправен. Разширяването е един от най-ефективните инструменти на външната политика на ЕС.

Сегашният процес на разширяване на Европейския съюз протича на фона на дълбока и широкообхватна рецесия. Кризата засегна както ЕС, така и страните, обхванати от процеса на разширяване. През един и същ период ЕС получи три нови молби за членство — от Черна гора (декември 2008 г.), Албания (април 2009 г.) и Исландия (юли 2009 г.). Тези молби показват допълнително притегателната сила на ЕС и неговата роля в насърчаването на стабилността, сигурността и просперитета.

Напредъкът в реформите, постигнат от страните, обхванати от процеса на разширяване, им даде възможност да преминат през последователните етапи в процеса на присъединяване. Преговорите за присъединяване с Хърватия са на приключване. Преговорите за присъединяване с Турция достигнаха етап, който изисква повече усилия и нов устрем за реформи. Бившата югославска република Македония постигна значителен напредък в справянето с важни предизвикателства. Комисията изготвя становища по молбите за членство на Черна гора и Исландия. Тя е готова да изготви становище и по молбата на Албания, ако получи покана за това от Съвета. За всички заинтересовани страни от Западните Балкани по-нататъшният напредък може да доведе до предоставяне на статут на страна кандидатка, когато те покажат, че са готови за това.

На страните от Западните Балкани и Турция все още предстои в различна степен съществена работа за постигане на поставените критерии и условия. Темпът на реформите често е бавен. Международната икономическа криза утежнява затрудненията. Налице са случаи, при които двустранни въпроси по неоправдан начин оказват влияние върху процеса на присъединяване.

В светлината на тези предизвикателства подновеният консенсус по разширяването, договорен на Европейският съвет през декември 2006 г., продължава да е основа за пътя напред. Тази политика се основава на следните принципи: консолидиране на ангажиментите, справедливи и строги условия и по-добра комуникация с обществеността в комбинация с капацитета на ЕС да интегрира нови членове. ЕС подобри качеството на процеса на разширяване. По-специално, сега на правовата държава и доброто управление се обръща по-голямо внимание на по-ранен етап.

Процесът на присъединяване дава силен тласък на политическите и икономическите реформи. От стратегически интерес за ЕС е поддържането на динамиката на този процес въз основа на съгласувани принципи и условия.

Политиката за разширяване на ЕС предвижда внимателно направляван процес, при който страните кандидатки и потенциални кандидатки се приближават към ЕС съгласно темпа на своите политически и икономически реформи и своя капацитет да поемат задълженията, свързани с членството, в съответствие с критериите от Копенхаген. В страните от Западните Балкани регионалното сътрудничество остава от ключово значение и представлява централен елемент на процеса на стабилизиране и асоцииране.

Договорът от Лисабон реформира институциите на разширения Съюз с цел адаптиране на неговите политики към бързо развиващия се свят. Във връзка по-специално с разширяването на ЕС договорът ще осигури институционална рамка, която да улесни адаптирането на институциите на Съюза след присъединяването на нова държава-членка към ЕС и ще измени процедурата за присъединяване, според която Европейският парламент и националните парламенти ще бъдат уведомявани относно заявления за членство.

Установяването на безвизов режим с бившата югославска република Македония, Черна гора и Сърбия в началото на 2010 г. въз основа на предложение на Комисията ще покаже че реформите имат осезаеми ползи за гражданите. До средата на 2010 г. Комисията ще представи такива предложения и за Албания и Босна и Херцеговина при условие, че тези страни отговарят на формулираните условия.

По отношение на кипърския въпрос, лидерите на кипърската гръцка и кипърската турска общност навлизат в решителна фаза на преговори за постигане на цялостно решение под егидата на Организацията на обединените нации. Комисията подкрепя техните усилия и дава технически консултации по въпроси от компетентността на ЕС.

Настоящото съобщение излага постигнатия напредък и основните предизвикателства, пред които са изправени страните, участващи в процеса на разширяване. То очертава подхода на Комисията към това да насочва и подкрепя усилията им през следващата година. В придружаващ документ Комисията представя и насоки за по-нататъшния напредък на Косово[1] към интеграция в ЕС към в съответствие с европейската перспектива на страните от региона.

Основни предизвикателства

Частта, която следва, разглежда основните въпроси, които в момента оказват влияние върху процеса на разширяване. Чрез своята политика на разширяване Европейският съюз може да помогне за преодоляването на тези предизвикателства, но основната отговорност е на заинтересованите страни.

Икономическата криза

Глобалната рецесия засегна, макар и в различна степен икономиките на страните от Западните Балкани и Турция. ЕС оказва на страните, обхванати от процеса на разширяване, помощ за смекчаване на последиците от кризата и за проправяне на пътя към стабилно възстановяване в координация с международните финансови институции (МФИ).

Икономическата активност в страните от Западните Балкани и Турция се сви рязко от втората половина на 2008 г. насам в резултат на намалено търсене за техния износ, по-малко преки чуждестранни инвестиции и по-малко трансгранични заеми. Фискалните позиции се влошиха във всички икономики. Безработицата, която вече бе висока в няколко страни, започна да се увеличава още повече. Икономическият спад в Западните Балкани и Турция през 2009 г. бе от същата величина като средния за ЕС, но по-лек отколкото в най-засегнатите държави-членки на ЕС. Въпреки това във всички страни макроикономическата ситуация остава крехка.

Страните от Западните Балкани имат ограничени възможности за твърд вътрешнополитически макроикономически отговор на кризата. Съществуват значителни ограничения на паричната и фискалната политика, тъй като мерките от предишните проциклични фискални позиции, деноминирани в чуждестранна валута кредити и ипотеки и големи външни дисбаланси. При тези обстоятелства отговорът на кризата в повечето страни от региона бе като цяло подходящ, въпреки че в някои случаи сериозността на предизвикателството първоначално не бе призната. Перспективата за присъединяване към ЕС помогна да се запази доверието в икономиките в региона на Западните Балкани и бе стълб на икономическата политика през неотдавнашния бурен период. В същото време някои от страните, обхванати от процеса на разширяване, бяха в състояние да използват предимствата на структурните реформи, проведени през последните години, които спомогнаха за смекчаване на кризата. В Хърватия и Турция например подобрената финансова регулация допринесе за стабилността и устойчивостта на банковия сектор. Сърбия и Босна и Херцеговина получиха подкрепа от МВФ, тъй като и в двете страни външните дисбаланси нараснаха и публичните финанси бяха особено засегнати поради провеждани преди това експанзионистични политики.

Разгръщането на кризата в страните, обхванати от процеса на разширяване, особено нейното въздействие върху реалната икономика, включително по отношение на заетостта и социалното положение, продължава. Възстановяването ще отнеме време, тъй като според очакванията подемът на икономическата активност в основните търговски партньори ще бъде бавен. Според очакванията притокът на капитал за стимулиране на търсенето на вътрешния пазар ще остане нисък. Бяха предприети краткосрочни мерки за смекчаване на социалните последици от кризата за най-уязвимите части на обществото.

В средносрочен план осигуряването на стабилна фискална политика е от голямо значение, с акцент върху по-ефикасните и ефективни публични разходи и на инвестициите. За справяне със структурната безработица и за защита на уязвимите групи са необходими политики за заетост и мерки за социална защита. При реагирането на кризата трябва да се отчете необходимостта от устойчиво развитие и предизвикателствата, породени от изменението на климата, и да се даде приоритет на мерки, водещи до безопасна и устойчива нисковъглеродна икономика. Реформите, свързани с ЕС, допринасят за повишаването на конкурентоспособността и възприемчивостта по отношение на правна рамка, водеща до търговия и инвестиции. Мерките за укрепване на правовата държава, включително борбата срещу корупцията, са от съществено значение за подобряване на бизнес климата.

Подкрепата на ЕС се изразява в предприсъединителната помощ, предвидена за банковия сектор, инфраструктурни проекти, малки и средни предприятия и засъздаването на работни места, включително в селските райони. В Инструмента за предприсъединителна помощ (ИПП) за тази цел са предвидени безвъзмездни средства в размер на 200 милиона EUR, като чрез тях ще бъдат привлечени инвестиции на стойност най-малко 1 млрд. EUR, съфинансирани със заеми от МФИ. Комисията е предложила понижаване на нивото на изискваното съфинансиране за страните, получатели на помощ по ИПП. Чрез ИПП Комисията предостави на Сърбия пряка бюджетна подкрепа за смекчаване на последиците от финансовата и икономическата криза. Свен това Комисията предложи на Съвета да одобри макрофинансова помощ за Сърбия под формата на заем в размер на 200 милиона EUR. При необходимост тези възможности са отворени и за други страни. И в двата случая финансовата помощ подлежи на условия, включително на споразумение с МВФ за провеждане на стабилни макроикономически политики. Комисията работи в тясно сътрудничество с МФИ, които поеха ангажимент да увеличат кредитирането за Западните Балкани и Турция до над 5 млрд. EUR през 2009 г.

Правова държава

Западните Балкани и Турция все още са изправени пред сериозни предизвикателства, свързани с правовата държава, по-специално борбата срещу корупцията и организираната престъпност. Тези въпроси са от ключово значение за функционирането на демокрацията и икономиката и са до голяма степен определящи за процеса на присъединяване към ЕС. Макар и не винаги пропорционално, те се отразяват и на отношението на обществеността в ЕС към разширяването. Страните, обхванати от процеса на разширяване полагат значителни усилия за разрешаване на проблемите. Комисията ще продължи да използва пълния потенциал на процеса на разширяване в подкрепа на тази работа и за внимателно наблюдение на резултатите.

Корупцията доминира в много области и оказва влияние върху ежедневието на гражданите и бизнес средата. Областите, които налагат специално внимание, включват обществените поръчки и приватизацията, съдебната система, финансирането на политическите партии и прозрачността на публичната администрация и правителството. От съществено значение е наличието на независима и безпристрастна съдебна система и прокурори със специализация в борбата срещу корупцията и свързаните с нея престъпления, както и на деполитизирана и професионална полиция и администрация. В области като обществените поръчки, правата върху интелектуалната собственост, финансовия контрол, одита и борбата срещу измамите е необходимо добре оформено законодателство и ефективно изпълнение.

Необходими са допълнителни усилия в борба срещу организираната престъпност, която продължава да бъде проблем в целия регион. Органите за правоприлагане ще трябва да станат по-ефективни и да работят заедно, за да се справят с международните престъпни организации.

В съответствие с подновения консенсус по разширяването и предвид опита от петото разширяване, правовата държава се явява ключов приоритет, на който заинтересованите страни трябва да обърнат внимание на ранен етап от процеса на присъединяване. С помощта на ЕС е постигнат известен напредък при изграждането на ефективно законодателство и структури за борба с корупцията и организираната престъпност, но за постигане на конкретни резултати е необходимо стриктно прилагане и изпълнение на законите. През 2009 г. за укрепване на съдебната система и правоприлагане от ИПП е заделена помощ на стойност около 80 милиона EUR. С експерти от държавите-членки Комисията проведе партньорски мисии за оценка на съдебните системи в страните кандидатки и провежданата от тези страни борба срещу корупцията и организираната престъпност и ще засили тези мисии. Използването на сравнителни показатели в преговорите за присъединяване и диалога за либерализиране на визовия режим даде стимули за реформи.

Комисията продължи да подкрепя сътрудничеството на регионално равнище между съдебните органи, полицията и прокуратурата за борба срещу организираната престъпност и корупцията. За гарантиране на ефективното функциониране на съдебните системи в страните от Западните Балкани е необходимо засилване на съдебното сътрудничество в рамките на региона. В това отношение разрешаването на проблема с безнаказаността за военни престъпления и други тежки престъпления е от особено значение. За тази цел страните следва да направят преглед на сега съществуващите ограничения в своите правни рамки за екстрадиция на собствени граждани и за прехвърляне на производства.

Комисията ще продължи да оказва подкрепа на страните партньори в борбата срещу корупцията и организираната престъпност. Въпреки това ефективни и устойчиви резултати могат да се постигнат само с необходимата политическа воля и с реална ангажираност от страна на властите в съответните страни. Комисията ще следи стриктно напредъка, постигнат на място, като се съсредоточи върху резултатите.

В повечето страни, обхванати от процеса на разширяване, свободата на словото остава повод за безпокойство. Като цяло основните елементи на правната рамка за защита на свободата на словото и медиите са налице, но ненужният политически натиск върху медиите и нарастващият брой заплахи и физически нападения срещу журналисти, както и някои все още съществуващи правни пречки пораждат сериозни опасения. Към тези въпроси трябва да се подходи със спешност.

Двустранни въпроси

Двустранните въпроси, включително тези, свързани с границите, все повече се отразяват на процеса на разширяване. Двустранните въпроси следва да бъдат разрешени от съответните страни и не би трябвало да задържат процеса на присъединяване.

През отчетния период граничният спор между Словения и Хърватия бе спънка в преговорите за присъединяване с Хърватия.

Рамките за преговори с Хърватия и Турция, одобрени от всички държави-членки, постановяват, че ЕС очаква от страните кандидатки да разрешат всички свои гранични спорове съгласно принципа за мирно уреждане на споровете в съответствие с Хартата на Обединените нации, включително, ако е необходимо, правораздаване от страна на Международния съд. Намирането на взаимно приемливи решения и сключването на договори по неразрешени въпроси със съседните държави също е част от Споразумението за стабилизиране и асоцииране.

Комисията очаква от всички заинтересовани страни да положат необходимите усилия за разрешаване на неразрешени двустранни въпроси със съседите си в тези рамки. Когато е уместно по искане на заинтересованите страни Комисията е готова да подпомогне търсенето на решения. Принципното споразумение между Хърватия и Черна гора относно установяването на границата на Превлака, постигнато чрез Международния съд, е окуражаващо.

Всички страни, замесени в такива двустранни спорове, имат отговорността да намерят решения в духа на добросъседските отношения и като отчитат общите интереси на ЕС. Това ще засили ефективността на подновения консенсус по разширяването, който потвърждава, че темпото на напредъка на една страна към ЕС се определя от темпото ѝ на реформи.

Регионално сътрудничество

През последните години регионалното сътрудничество в югоизточна Европа отбеляза значителен напредък и съпричастността на региона към този процес нарасна. Въпреки това регионалното сътрудничество не е на необходимата висота. По неоправдан начин върху него оказват влияние двустранни спорове и разногласия, свързани с Косово. Необходимо е и подобряване на ефективността на регионалните структури и инициативи.

Разногласията, свързани с участието на Косово в регионални срещи, инициативи и споразумения се превръщат в пречка за регионалното сътрудничество. Нормалното функциониране на важни структури като Централноевропейското споразумение за свободна търговия (ЦЕФТА), Съвета за регионално сътрудничество (СРС) или Регионалното училище по публична администрация би могло да бъде застрашено, ако сегашните практики не се променят. Комисията настойчиво приканва всички заинтересовани страни да потърсят практически и прагматични решения, за да се гарантира, че регионалното сътрудничество не изключва някои от тях, без оглед на различните им позиции по въпроса за статута. Постигнатите резултати в рамките на регионалното сътрудничество се оценяват на всички етапи на процеса на разширяване като част от условията в Споразумението за стабилизиране и асоцииране.

СРС функционира повече от една година като наследник в региона на Пакта за стабилност под политическата егида на Процеса за сътрудничество в югоизточна Европа (ПСЮИЕ). Сега СРС трябва да увеличи усилията си за постигане на конкретни резултати. СРС има стратегическа роля за развитието на регионалното сътрудничество и за определянето и удовлетворяването на нуждите от регионални дейности и структури. Той следва да играе роля и в процеса на програмиране на помощта от Общността, предвидена за регионално сътрудничество. Комисията подкрепя работата на СРС и финансира една трета от бюджета на секретариата за периода 2008—2010 г. Комисията започна диалог със секретариата на СРС относно приоритетите на организацията, подобряването на нейното функциониране и по-нататъшното развитие. Освен това Комисията проучва режима за бъдеща подкрепа и как тя да се използва най-добре за повишаване на ефективността на СРС.

Регионалната търговия е особено важна за икономическото развитие на Западните Балкани и за постигането на помирение. Тя може да допринесе и за справяне с последиците от икономическата криза. Ролята на регионалната зона за свободна търговия, установена чрез ЦЕФТА е ключова. В рамките на ЦЕФТА бяха успешно договорени и други важни стъпки в областта на либерализирането на търговията, особено в търговията със селскостопански продукти, макар че те все още не са в сила. В ход е и работа по премахването на техническите бариери пред търговията. В сила влязоха разпоредби за диагонална кумулация между ЕС и някои страни от Западните Балкани, повишаващи интеграцията на регионалната търговия. Въпреки това съществува риск от парализиране на ЦЕФТА поради несъгласия по въпроса за статута на Косово, което понастоящем е причина за неприемането на Протокола относно либерализацията на търговията със селскостопански продукти. Натискът за упражняване на протекционизъм в резултат от международната криза се увеличава, като това води до предприемане на определени мерки в нарушение на договорните задължения. На тази тенденция трябва да се противостои и такива нарушения да не се допускат.

Регионалното сътрудничество отбеляза напредък в областта на енергетиката и транспорта. Енергийната общност насърчава енергийната реформа в сектора и подобряването на сигурността на доставките в региона, като същевременно интегрира региона в енергийния пазар на Общността. Преговорите за създаването на транспортна общност между ЕС и Западните Балкани продължават и трябва да приключат до края на тази година. Споразумението за общоевропейско авиационно пространство (СОАП) допринася за нарастване на въздушния трафик между ЕС и Западните Балкани и постепенно ги интегрира във вътрешния пазар на ЕС в областта на въздушния транспорт. Засилва се регионалното сътрудничество в областите околната среда и правосъдие и вътрешни работи.

Дейностите по обучение на регионалното училище по публична администрация са се увеличили. Приоритет е ратифицирането на международното споразумение, чрез което училището ще получи правосубектност и ще стане напълно функциониращо.

В контекста на процеса от Любляна Комисията подкрепя възстановяването на културното наследство като важно средство за помирение, което същевременно допринася за развитието на местната икономика. На предстоящата през ноември 2009 г. в Любляна конференция на министрите Комисията ще насърчава по-нататъшни дейности за възстановяване.

Съгласно заключенията на Европейския съвет от юни 2009 г. до края на 2010 г. Комисията ще подготви стратегия на ЕС за региона на река Дунав. Страните, обхванати от процеса на разширяване и организациите, свързани с него, ще бъдат тясно ангажирани с тази задача. Що се отнася до черноморския регион Турция е поела ангажимент за сътрудничество в региона и е част от рамката за черноморско взаимодействие. Комисията подкрепя участието на Турция в програмата за сътрудничеството в черноморския басейн по Европейския инструмент за съседство и партньорство (ЕИСП).

Комисията ще продължи да оказва подкрепа на регионалните дейности и структури за сътрудничество в Западните Балкани, включително чрез по-голямо участие на региона в подготовката на програмата на ИПП с няколко бенефициера.

Инструменти за предприсъединяване: отговор на основните предизвикателства

Безвизово пътуване

Процесът на либерализация на визовия режим за страните от Западните Балкани съгласно ангажимента по Програмата от Солун навлезе в решителната си фаза. От януари 2008 г. в сила са споразумения за облекчаване на визовия режим с всички заинтересовани страни едновременно със споразумения за реадмисия. Пътните карти, приети през 2008 г. за всяка страна в контекста на диалога за либерализация на визовия режим, се оказаха успешен двигател за ускоряване на реформите в съответната област, а именно сигурността на документите, управлението на границите и миграцията и борбата срещу корупцията и организираната престъпност.

Като отчете напредъка, постигнат от всяка страна по съответните критерии за либерализация на визовия режим, през юли 2009 г. Комисията предложи въвеждане на безвизов режим за бившата югославска република Македония, Черна гора и Сърбия. Установяването на безвизов режим в началото на 2010 г. ще допринесе в значителна степен за контактите между хората, показвайки на гражданите на съответните страни, че реформите, свързани с европейската перспектива, водят до осезаеми ползи. До средата на 2010 г. Комисията ще представи предложения и за Албания и Босна и Херцеговина, при условие че тези страни отговарят на условията. Докладът за Косово, който следва да бъде приет заедно с настоящото съобщение, предлага по-нататъшно насърчаване на облекчаването на визовия режим и стартиране на процес, насочен към евентуална либерализация на визовия режим с Косово, след като бъдат осъществени необходимите реформи и бъдат изпълнени условията.

Гарантиране на качествена предприсъединителна подготовка

В рамките на подновения консенсус по разширяването продължиха усилията за подобряване на качеството на процеса. Строгите сравнителни показатели, определени като условия за отварянето и затварянето на преговорни глави се оказаха мощен инструмент за гарантиране на спазването на съществуващите договорни задължения и за извършване на трудни икономически, правни и административни реформи в преговарящите страни, като по този начин допринесоха за началната им подготовка за присъединяване В процес на подготовка е изследване на финансовото въздействие от присъединяването на Хърватия към ЕС. В бъдеще становищата по молби за членство ще включват оценки на въздействието от присъединяването на страната кандидат върху основните области на политиката на ЕС. Със страните тече интензивен политически диалог за наблюдение на напредъка, като основни референтни документи са партньорствата. В контекста на кризата икономическият диалог се засили допълнително.

От своя страна страните, обхванати от процеса на разширяване, следва да гарантират, че новото законодателство е добре подготвено след необходимите консултации със заинтересованите страни и се прилага правилно. За да се улесни ефективното прилагане на правото на ЕС е необходима независима, прозрачна, отговорна и основана на качествата държавна администрация.

Сближаване на гражданите и администрациите с ЕС

Засиленото участие на организациите на гражданското общество повишава качеството на демокрацията и допринася за помирението. Участието им в реформите, предприети в страните, обхванати от процеса на разширяване, допринася за качеството на процеса на присъединяване, както и за поддържането на обществената подкрепа за присъединяването. Чрез прилагане на механизма за гражданско общество в рамките на ИПП Комисията финансира създаването на служби за техническа подкрепа за всяка страна бенефициер, все повече на брой кратки посещения в институциите на ЕС и участието на около 800 души в семинари в Западните Балкани и Турция. Комисията ще продължи да подкрепя партньорствата с гражданското общество като отдава приоритет на сектори като културата, малцинствата и професионалните сдружения.

Участието в програми и агенции на Общността се оказа полезно за сближаването на институциите и гражданите на страните-партньори с ЕС. Комисията е увеличила подкрепата си за агенциите на Общността за страните, обхванати от процеса на разширяване, с цел да се подготвят за участие в тях. След увеличаването на възможностите за съфинансиране от Общността, потенциалните страни-кандидатки се включиха в нови програми. Комисията ще продължи да подкрепя страните-партньори в изграждането на необходимия капацитет и ресурси за гарантиране на успешното им участие в програмите и агенциите на Общността.

В съответствие с акцента върху основните въпроси за управлението Комисията ще продължи да обръща специално внимание на наличието на професионална и функционираща публичната администрация. Тя ще продължи да насърчава обмена на добри практики и споделянето на експертен опит между страните в областта на реформата в публичната администрация. За тази цел тя ще използва всички налични инструменти, включително програмите „Twinning“, „TAIEX“ и „SIGMA“[2], както и ще засили контактите с други международни организации и национални, регионални и европейски институти за обучение по публична администрация.

Подпомагане на страните, обхванати от процеса на разширяване, чрез финансова помощ

През 2009 г. продължи предоставянето на помощ на държавите от Западните Балкани и на Турция чрез Инструмента за предприсъединителна помощ. През 2009 г. ще бъдат поети ангажименти за 1,5 млрд. EUR. Особено внимание се обръща на изграждането на държавността, доброто управление, правовата държава и развитието на гражданското общество. Продължи подкрепата по ИПП за трансграничното сътрудничество и устойчивото развитие в граничните райони като принос за помирението и добросъседските отношения, както и за подготовката за присъединяване към ЕС. Комисията ще продължи да насочва своята помощ към подпомагане на предприсъединителната подготовка въз основа на приоритетите в партньорството.

Страните кандидатки са постигнали напредък в децентрализираното управление на средствата. Процесът на децентрализация е в пълен ход в Хърватия и Турция, като и двете страни трябва да съсредоточат работата си към изпълнение на всички условия, свързани с него. В бившата югославска република Македония бе постигната децентрализация на компонентите на ИПП „регионално развитие“ и „човешки ресурси“, но е необходима допълнителна работа преди осъществяването на по-нататъшна децентрализация. Комисията продължава да оказва необходимата подкрепа за страните-кандидатки, за да им помогне да удовлетворят изискванията за децентрализирано управление на средствата от ЕС, като усилията са насочени и към регионалното развитие, развитието на човешките ресурси и развитието на селските райони.

В други страни, обхванати от процеса на разширяване, делегациите на Комисията, работещи понастоящем с пълна сила след закриването на Европейската агенция за възстановяване, отговарят за прилагането на помощта от ЕС и работата със страните бенефициери за гарантиране на това, че помощта от ЕО се използва ефективно и ефикасно. Цел в средносрочен план продължава да бъде децентрализираната помощ, особено с оглед на подготовката за бъдещо управление на инструментите на кохезионната политика.

Комисията подкрепя развитието на секторни стратегии от страните бенефициери, с цел да се улесни възприемането на по-стратегически и основан на програми подход към предоставянето на помощ и подкрепа и да се подобри ефективността на помощта.

Както е предвидено в регламента за ИПП, Комисията засили координацията между донорите, които включват държави-членки на ЕС, МФИ и други донори. Това означава задаване и координиране на приоритетите и редовен мониторинг на изпълнението на място.

Комисията, партньорските МФИ и държавите-членки финализират условията за създаване на инвестиционна рамка за Западните Балкани (ИРЗП). Това е голяма стъпка, която ще улесни подпомагането на инвестициите в инфраструктурата, малките и средни предприятия и енергийната ефективност. Рамката има за цел обединяване на ресурсите на Комисията, партньорските МФИ, държавите-членки и други донори, като тази безвъзмездна помощ се обвърже със заеми от международни финансови институции за финансиране на приоритетни проекти в обхванатите сектори. За тази цел Комисията е заделила средства за безвъзмездна помощ в размер на над 100 млн. EUR, което я прави най-големия дарител. Като цяло ИРЗП следва да генерира заеми на обща стойност над 1 млрд. EUR през следващите години.

Съвместна работа в областта на изменението на климата

ЕС ще засили редовния диалог относно изменението на климата със страните кандидатки и потенциалните страни кандидатки, в частност чрез бъдещата регионална екологична мрежа за присъединяване (РЕМП). Комисията очаква всички страни, обхванати от процеса на разширяване, да подкрепят целта на ЕС за постигане на амбициозно и всеобхватно споразумение на конференцията в Копенхаген по изменението на климата в края на 2009 г. През последните години Комисията предостави безвъзмездни средства в размер на 120 млн. EUR на фондове на МФИ, които ще генерират инвестиции по проекти за енергийна ефективност за около 600 млн. EUR, подпомагайки по този начин страните от Западните Балкани и Турция да намалят емисиите на парникови газове. Комисията ще продължи да подкрепя инициативи в областта на изменението на климата в страните, обхванати от процеса на разширяване.

Информиране на обществеността относно разширяването

По-добрата комуникация с гражданите е основен принцип на подновения консенсус по разширяването. Важно за успеха на процеса на разширяване на ЕС е гражданите да бъдат изслушвани и да се отговори на техните опасения и въпроси. Общественото мнение в ЕС относно бъдещи разширявания се влияе от нагласи, свързани с минали разширявания. По повод петата годишнина от петото разширяване на ЕС Комисията представи проучване относно икономическите постижения и предизвикателства, свързани с това разширяване, в което се прави оценка, че то е допринесло за икономическия растеж и е засилило ролята на ЕС в световната икономика. Комисията насърчава провеждането на информиран обществен дебат относно въздействието на петото разширяване и организира серия от събития за отбелязване на годишнината от него, които съвпадаха с 20-та годишнина от падането на желязната завеса. Тя създаде специален уебсайт и съпродуцира аудио-визуални материали.

Осигуряването на обществена подкрепа остава решаваща цел на водената от ЕС политика на разширяване и Комисията ще продължи да провежда активна политика на информиране на обществеността в това отношение. По-специално Комисията ще подпомага и допълва усилията на държавите-членки, които имат ключова отговорност в това отношение, както и тези на страните партньори, като информационните дейности ще бъдат насочени към фигури, определящи за формирането на общественото мнение, особено организации на гражданското общество и журналисти, както и към младежта. Особени усилия ще бъдат положени за насърчаване на осведомеността в ЕС относно културата и начина на живот на страните партньори, обхванати от процеса на разширяване.

Напредък в страните, обхванати от процеса на разширяване и план за 2009—2010 г.

Насочване на страните кандидатки и потенциални кандидатки към ЕС

През последните години страните от Западните Балкани се приближиха към ЕС, тъй като регионът постигна напредък, макар и неравномерен, в реформите и в изпълнението на поставените критерии и условия. Значителен напредък бе постигнат по пътя към либерализиране на визовия режим, което доведе до предложението на Комисията от юли 2009 г. за отмяна на задължението за визи за бившата югославска република Македония, Черна гора и Сърбия. Мрежата от споразумения за стабилизиране и асоцииране бе допълнително разширена. От региона бяха получени две молби за членство.

За всички заинтересовани страни от Западните Балкани постигането на по-нататъшен напредък може да доведе до получаване на статут на страна кандидатка при наличието на готовност. Задоволителните резултати при изпълнението на задълженията, произтичащи от Споразумението за стабилизиране и асоцииране, включително разпоредбите относно търговията, са основен елемент на напредъка на всяка страна към членство.

Следващият раздел обобщава напредъка и определя дневния ред за периода 2009-2010 г. за страните, обхванати от процеса на разширяване .

Хърватия

Хърватия продължи да отбелязва напредък по ключови политически реформи. Хърватия продължава да изпълнява политическите критерии и постигна напредък в повечето области, като засили усилия си в областта на правовата държава. Приоритетите от партньорството за присъединяване са постигнати в голяма степен.

В съобщението си „Стратегия за разширяване и основни предизвикателства за периода 2008—2009 г.“[3] Комисията представи индикативна пътна карта за достигане до крайната фаза на преговорите за присъединяване. Наличието на пътната карта бе стимул за усилията на Хърватия да удовлетвори показателите за отваряне и затваряне на глави според графика за изпълнение на тази пътна карта. Закъснението в известни области в Хърватия означаваше, че напредъкът по някои глави не е в съответствие с пътната карта. Независимо от това като цяло подготовката напредна значително и понастоящем техническите преговори наближават окончателна фаза.

Хърватия бе силно засегната от икономическата криза, но влиянието на кризата бе смекчено от гъвкавия банков сектор и големите резерви в чуждестранна валута. Засилването на структурните реформи и приемането на надеждна средносрочна фискална стратегия ще бъде от съществено значение за подобряване на конкурентоспособността ѝ.

Граничният спор между Словения и Хърватия забави преговорите за присъединяване, като до октомври 2009 г. не бе възможно откриване или закриване на значителен брой глави, които технически бяха финализирани по-рано. Комисията бе посредник при уреждането на този спор, който следва да остане двустранен въпрос. В продължение на шест месеца Комисията положи сериозни усилия, подкрепени от „председателската тройка“, чрез които бе проправен пътят към постигнатото през септември 2009 г. политическо споразумение между двете страни. Комисията приветства неотдавнашния напредък, благодарение на който по време на конференцията за присъединяването през октомври значителен брой глави бяха отворени или затворени. Двустранните въпроси не следва да пречат на преговорите за присъединяване.

Необходимо е Хърватия да увеличи усилията си за осъществяване на реформи в областта на съдебната система и основните права, особено по отношение на независимостта и ефективността на съдебната система, борбата срещу корупцията и организираната престъпност, правата на малцинствата, включително завръщането на бежанци, както и делата за военни престъпления. Особено внимание следва да се обърне на реформата в публичната администрация. Хърватия трябва да гарантира и че хърватското правителство взема всички необходими мерки за разрешаване на въпроса за достъпа на МНТБЮ до важни документи. Комисията подготвя финансов пакет за присъединяването на Хърватия. Необходимо е Хърватия да увеличи усилията си за създаване на необходимите инструменти за управление и контрол на финансовите инструменти на Общността. Комисията препоръчва на Съвета да създаде временна техническа работна група за изготвяне на Договора за присъединяване въз основа на текстове, подготвени от Комисията. Ако Хърватия се справи навреме с всички неизпълнени засега сравнителни показатели, преговорите за присъединяване могат да приключат догодина, включително по отношение на евентуалните преходни режими.

Бивша югославска република Македония

След становището на Комисията[4] и след предоставянето през 2005 г. на статут на страна кандидатка на бившата югославска република Македония, функционирането на демокрацията в страната укрепна, а на институциите, гарантиращи правовата държава и зачитането на основните права, бе осигурена стабилност. Тази работа следва да продължи.

Страната е удовлетворила в значителна степен основните приоритети на партньорството за присъединяване[5]. Провеждането на президентски и местни избори през март и април 2009 г. бе в съответствие с повечето международни стандарти. Функционирането на парламента се е подобрило, по-специално благодарение на въвеждането на парламентарен правилник и нов закон за парламента. Законът за полицията се прилага, като в частност бяха назначени регионални и местни полицейски командири, а реформата на полицията бе разгърната допълнително с приемането на закона за вътрешните работи. Законодателната част на стратегията за съдебна реформа приключи, новите съдилища и органи на съдебната власт действат и цялостната ефективност е увеличена. В борбата срещу корупцията бе постигнат добър напредък, изразяващ се в съдебно преследване на високопоставени лица, укрепване на правната рамка, по-специално чрез приемането на изменения закон за финансиране на политическите партии, и в повишаване на капацитета на институциите за борба с корупцията. Законът за държавния служител бе изменен, за да се засили ролята на агенцията за държавния служител и представлява допълнителна стъпка към изграждане на система за професионално развитие, основано на качествата. В областта на заетостта активните мерки на пазара на труда бяха засилени, а бизнес средата се подобрява, включително чрез укрепване на регулаторните агенции.

Страната изпълнява ангажиментите по Споразумението за стабилизиране и асоцииране. Въз основа но това през октомври Комисията направи предложение за преминаване към втория етап на процеса на асоцииране съгласно член 5 от ССА.

В страната бе засегната от икономическата криза, но забавянето на растежа бе смекчено от наличието на стабилен банков сектор и от устойчивото частно потребление. Стабилната фискална политика и справянето със структурната безработица ще доведе до подобряване на конкурентоспособността на икономиката.

Спорът за името с Гърция остава нерешен. Страната участва в преговори под егидата на ООН за решаване на този въпрос. Действия и изявления, които биха могли да окажат отрицателен ефект върху добросъседските отношения, следва да бъдат избягвани. От съществено значение е поддържането на добросъседските отношения, включително договарянето на взаимно приемливо решение в спора за името под егидата на ООН.

Черна гора

В Черна гора политическите реформи продължиха. Парламентарните избори през март 2009 г. отговориха на почти всички международни стандарти, но все още има слабости, които трябва да бъдат решени. Известен напредък бе постигнат по отношение на съдебната реформа. Изпълнението на Временното споразумение като цяло напредва гладко.

Черна гора е бе засегната от икономическата криза, но нейното влияние бе смекчено от добрия туристически сезон и предприетите антикризисни мерки. Продължаването на структурните реформи е от ключово значение за по-нататъшно подобряване на конкурентоспособността.

През декември 2008 г. Черна гора подаде молба за членство в ЕС, а през април 2009 г. Съветът прикани Комисията да представи становище. Работата по изготвянето на становището е в ход. Черна гора ще трябва да покаже конкретни резултати по отношение укрепването на правовата държава, особено в съдебната реформа и борбата срещу корупцията Необходимо е по-нататъшно укрепване на административния капацитет и капацитета за прилагане.

Албания

Албания постигна напредък по ключови политически реформи. Парламентарните избори през юни 2009 г. бяха в съответствие с повечето международни стандарти, но са необходими допълнителни усилия за справяне с отчетените слабости. Изпълнението на Споразумението за стабилизиране и асоцииране, което влезе в сила тази година, като цяло напредва гладко.

Досега Албания бе засегната от икономическата криза само в ограничена степен. Продължаването на структурните реформи и модернизацията на инфраструктурата е от ключово значение за конкурентоспособността на страната.

Албания подаде молба за членство в ЕС през април 2009 г. През юли 2009 г. Съветът заяви, че ще се върне към молбата за членство на Албания след приключване на изборния процес в страната. Комисията е готова да започне изготвянето на становище, след като бъде поканена от Съвета. Необходимо е Албания да постигне напредък, особено по отношение на правовата държава и в частност борбата срещу корупцията, както и по отношение на правилното функциониране на държавните институции, особено независимостта на съдебната власт. Необходимо е по-нататъшно укрепване на административния капацитет и капацитета за прилагане.

Босна и Херцеговина

Прилагането на Временното споразумение в Босна и Херцеговина като цяло бе задоволително. Въпреки това, напредъкът на страната в осъществяването на ключови реформи остава много ограничен. Вътрешният политически климат се влоши, а предизвикателствата пред правилното функциониране на институциите и разгорещената реторика продължиха. Изискванията, необходими за плавното заместване на Службата на Върховния представител (СВП) със засилено присъствие на ЕС в страната не са изцяло изпълнени. В този контекст ЕС се съгласи с предприемането на мерки за укрепване на службата и мандата на Специалния представител на Европейския съюз (СПЕС) и обмисля възможността едно лице да съвместява двете функции — на СПЕС и на ръководител на делегацията на Комисията в съответствие с Договорите и при зачитане на институционалното равновесие.

Необходимо е спешно ускоряване на ключовите реформи в Босна и Херцеговина. За постигането на напредък е нужно ръководство на страната да има споделена визия за нейното цялостно управление и политическа воля за удовлетворяване на изискванията, свързани с европейската интеграция. Босна и Херцеговина трябва да отговори и на условията, определени за закриването на СВП. Европейският съюз няма да е в състояние да разгледа молбата за членство на Босна и Херцеговина докато СВП не бъде закрита.

Преди Комисията да може да препоръча предоставянето на статут на страна кандидатка на Босна и Херцеговина, тя трябва да реформира своята конституционна рамка така, че институциите да функционират ефективно. По-специално страната ще трябва да бъде в състояние да приеме, изпълнява и прилага законите и правилата на ЕС. Комисията приканва Босна и Херцеговина да приеме без по-нататъшно забавяне необходимите изменения в конституцията. Комисията е готова да подкрепя усилията на Босна и Херцеговина за доразвиване на конституцията на страната и за осъществяването на други ключови реформи, които биха ѝ дали възможност за напредък в процеса на присъединяване.

Босна и Херцеговина бе силно засегната от икономическата криза и се обърна към МВФ за финансова помощ. Необходимо е страната да възобнови структурните реформи в икономиката и да осигури стабилност на публичните финанси.

Сърбия

Сърбия доказа своята ангажираност за сближаване с ЕС чрез постигане на трайни резултати в прилагането на разпоредбите на Временното споразумение с ЕС и чрез предприемане на ключови политически реформи в съответствие с европейските стандарти. Освен това Сърбия положи усилия за изпълнение на амбициозна програма за европейска интеграция. Сърбия разполага с необходимия административен капацитет за постигане на съществен напредък по пътя към ЕС. Необходимо е това да се използва, за да се продължи напред с програмата за реформи, която да доведе до осезаеми резултати в приоритетните области като укрепването на правовата държава.

Сърбия бе силно засегната от икономическата криза и се обърна към МВФ за финансова помощ. Необходимо е страната да ускори икономическите реформи и да гарантира устойчивостта на публичните финанси.

Сътрудничеството с Международния наказателен трибунал за бивша Югославия (МНТБЮ) се подобри още повече, но Ратко Младич и Горан Хаджич, срещу които са повдигнати обвинения, остават на свобода. Предвид устойчивото сътрудничество с МНТБЮ и подновения ангажимент на Сърбия към процеса на европейска интеграция Комисията счита, че ЕС следва понастоящем да започне да прилага Временното споразумение. Необходимо е Сърбия да покаже по-конструктивно отношение към участието на Косово в регионалната търговия и сътрудничество. Сътрудничество с мисията в областта на върховенството на закона EULEX започна, но тези усилия трябва да се увеличат допълнително, особено по отношение на работата на EULEX в северната част на Косово.

Косово

В Косово стабилността бе запазена, но остава крехка. Вследствие на реорганизирането на международното присъствие, мисията на ЕС в областта на върховенството на закона EULEX обхвана цяло Косово и е напълно действаща. Властите улесниха разгръщането на EULEX в Косово. Неотдавнашни инциденти, които доведоха до увреждане на имущество на EULEX, породиха безпокойство. Необходимо е Косово да осигури устойчива подкрепа за работата на EULEX. Косово се присъедини към МВФ и Световната банка и прие някои основни законодателни актове. Остават обаче големи предизвикателства, включително спазването на принципите на правовата държава, борбата срещу корупцията и организираната престъпност, укрепването на административния капацитет, защитата на сръбското и другите малцинства, както и подобряването на диалога и помирението между общностите. ЕС приканва косовските сърби да участват в косовските институции и да се включат в общинските избори през ноември. Необходимо е Косово да възприеме конструктивен подход към регионалното сътрудничество, включително участие в регионалната търговия.

След донорската конференция през 2008 г. Косово получава значително по-голяма финансова помощ. В рамките на ИПП за периода 2007—2011 г. за Косово са заделени почти 500 милиона EUR. Косово бе умерено засегнато от икономическата криза. От съществено значение е властите в Косово да изпълнят своите ангажименти по отношение на фискалната дисциплина, управлението на публичните разходи и реформите на икономическата и социалната политика.

ЕС подкрепя икономическото и политическото развитие на Косово чрез ясна европейска перспектива в съответствие с европейската перспектива за региона. Подобряването на условията на живот е от решаващо значение за благосъстоянието на населението на Косово и стабилността в региона като цяло. На фона на това и в съответствие със стратегията за разширяване за 2008 г. и заключенията на Съвета от декември 2008 г. Комисията одобри паралелно с настоящия стратегически документ съобщение, озаглавено „Косово* — към осъществяване на своята европейска перспектива“. Това проучване посочва инструментите на Общността, които ЕС може да мобилизира за насърчаване на политическото и социално-икономическото развитие на Косово. В него се предлага структуриран подход за приближаване на гражданите на Косово към ЕС, включително чрез диалог относно визовия режим с перспектива за евентуалното му либерализиране. В допълнение Комисията предлага удължаване на автономните търговски мерки и, след като Косово удовлетвори съответните изисквания, своевременно ще представи насоки за преговори за търговско споразумение.

Турция

Турция продължи да изразява ангажимента си към процеса на присъединяване към ЕС. Бяха проведени свободни и честни местни избори. Положителни стъпки бяха предприети в областта на съдебната система с приемането на стратегията за съдебна реформа и план за действие, в областта на отношенията между гражданската и военната сфера и културните права. В частност парламентът измени законодателството с цел да се даде възможност за това граждански съдилища да съдят военнослужещи в мирно време. Правителството откри широк обществен дебат с цел справяне с кюрдския въпрос, а обществената телевизия пусна канал, който излъчва изцяло на кюрдски език.

В преговорите за присъединяване бяха отворени допълнителни глави. Турция одобри Национална програма за приемане на достиженията на правото. Назначаването на главен преговарящ на пълно работно време следва да помогне за рационализиране на усилията на правителството в контекста на реформите, свързани с ЕС. Това е особено важно, тъй като преговорите за присъединяване достигат етап, на който за да е възможен по-нататъшен напредък в отварянето на главите, от Турция се изискват повече усилия за изпълнение на сравнителни показатели.

Турция бе сериозно засегната от икономическата криза, но влиянието на последната бе смекчено от гъвкавия банковия сектор и предприетите антикризисни мерки. Продължаването на структурните реформи в съчетание с разумна фискална политика е от съществено значение за по-нататъшното повишаване на нейната конкурентоспособност.

Разследването на предполагаемата престъпна мрежа „Ергенекон“ доведе до обвинения в сериозни престъпления, в които са замесени военни офицери и националистически кръгове. Този случай е възможност за Турция да засили доверието в правилното функциониране на демократичните институции и правовата държава. Важно е производството в този контекст да протича при пълно спазване на правото на справедлив процес, по-специално на правата на обвиняемите.

Необходимо е темпът на реформите да бъде значително засилен. Редица области все още будят безпокойство, включително свободата на изразяване, свободата на печата, свободата на вероизповедание, правата на синдикатите, гражданския контрол над военните и правата на жените и равенството между половете. Необходимо е да се направи много повече относно безнаказаността на тези, които са участвали в изтезания и малтретиране. Правителствената инициатива по кюрдския въпрос би трябвало да доведе до конкретни мерки за гарантиране на пълни права и свободи на турските граждани независимо от техния произход, както и до значително подобряване на ситуацията в югоизточната част. Подобряването на диалога между политическите партии ще бъде от полза за процеса на реформи, включително за работата по реформиране на конституцията.

Турция изрази подкрепа за текущите преговори под егидата на ООН между лидерите на кипърската гръцка общност и кипърската турска общност за постигане на цялостно разрешение на кипърския проблем. Няма обаче напредък към нормализиране на двустранните отношения с Република Кипър. Турция не е приложила изцяло допълнителния протокол към Споразумението за асоцииране и не е премахнала всички препятствия пред свободното движение на стоки, включително ограниченията върху директните транспортни връзки с Кипър. Турция трябва спешно да изпълни ангажимента си за цялостно и недискриминационно прилагане на допълнителния протокол и да отбележи напредък към нормализиране на двустранните отношения с Република Кипър. ЕС ще продължи да следи и да прави прегледи на напредъка по въпроси, включени в декларацията от 21 септември 2005 г. в съответствие със заключенията на Съвета от 11 декември 2006 г.

От страна на Гърция бяха направени значителен брой официални оплаквания относно продължаващи нарушения на нейното въздушно пространство от страна на Турция, включително полети над гръцки острови.

Добросъседските отношения продължават да бъдат от ключово значение.

Турция играе ключова роля за регионалната сигурност и за насърчаването на диалога между цивилизациите. Турция предприе инициативи, които допринасят за стабилизиране на Южен Кавказ, Близкия изток и други региони. Тя участва в редица мироопазващи мисии на ЕС. Бяха направени значителни дипломатически усилия за нормализиране на отношенията с Армения, които през октомври 2009 г. доведоха до историческо подписване на протоколи за нормализиране на отношенията. Важно е тези протоколи да бъдат бързо ратифицирани от двете страни.

През юли 2009 г. Турция подписа междуправителственото споразумение за газопровода „Набуко“. Този проект е важна стратегическа стъпка към по-тясно енергийно сътрудничество между ЕС, Турция и други държави в региона, както и към диверсификация на енергийните източници. Своевременното завършване на южния газов коридор по-специално чрез бързото изпълнение на междуправителствено споразумение за „Набуко“ остава един от най-важните приоритети на ЕС в областта на енергийната сигурност.

Процесът на присъединяване към ЕС дава на Турция силен стимул за продължаване на реформите, укрепване на демокрацията и правата на човека и по-нататъшно модернизиране на страната. Темпът на реформите в Турция продължава да бъде решаващо съображение при протичането на този процес.

Исландия

Исландия кандидатства за членство в ЕС на 16 юли 2009 г. На 27 юли Съветът прикани Комисията да изготви становище. Молбата на Исландия ще бъде оценена в съответствие с принципите, залегнали в Договора, критериите, определени от Европейския съвет в Копенхаген през 1993 г., както и заключенията на Европейския съвет от декември 2006 г. за подновения консенсус по разширяването, които предвиждат строги и справедливи условия въз основа на принципа на заслугите.

Исландия е доказала се демокрация. Тя бе силно засегната от глобалната икономическа и финансова криза. Посредством участието си в Европейското икономическо пространство тя до голяма степен е интегрирана във вътрешния пазар. Тя е член и на Шенгенското пространство. Исландия е важен партньор за ЕС в рамките на инициативата „северно измерение“ и в контекста на развитието на политика по отношение на Арктика. Комисията ще вземе предвид тези елементи в своето становище. Резултатите на Исландия при изпълнението на нейните задължения по Споразумението за ЕИП ще бъдат съществен елемент от оценката на Комисията. Комисията подготвя изменение на регламента за ИПА за включване на Исландия като страна бенефициер.

Заключения и препоръки

Въз основа на гореизложения анализ Комисията прави следните заключения и дава следните препоръки :

1. Процесът на присъединяване дава силен импулс за осъществяване на политически и икономически реформи в страните, обхванати от процеса на разширяване и укрепва мира и стабилността в Европа. В интерес на ЕС е да поддържа темпото на процеса на разширяване въз основа на договорените принципи и условия и на подновения консенсус по разширяването.

2. Страните, обхванати от процеса на разширяване не останаха незасегнати от последиците от световната икономическа рецесия. ЕС е им помага да ограничат въздействието на кризата и да се подготвят за стабилно възстановяване. В основата на това е изпълнението на реформите, свързани с ЕС.

3. Правовата държава и по-специално борбата срещу корупцията и организираната престъпност, но едновременно с това и укрепването на административния капацитет, продължават да бъдат сериозно предизвикателство, с което страните, обхванати от процеса на разширяване, трябва да се справят. Комисията ще продължи да използва всички инструменти на процеса на разширяване, за да ги подкрепя в това начинание. Като спешен въпрос трябва да бъдат разглеждани проблемите, засягащи свободата на словото и медиите.

4. Двустранните въпроси не следва да пречат на преговорите за присъединяване. Страните, замесени в такива двустранни спорове, имат отговорността да намерят решения в духа на добросъседските отношения и като отчитат общите интереси на ЕС.

5. Регионалното сътрудничество в Югоизточна Европа се подобри, като съпричастността на страните от региона към този процес нарасна. Необходимо е обаче подобряване на ефективността на регионалните структури и инициативи. Разногласията относно Косово[6] не трябва да спъват регионалното сътрудничество.

6. Установяването на безвизов режим за бившата югославска република Македония, Черна гора и Сърбия в началото на 2010 г., въз основа на предложение на Комисията, ще покаже, че реформите водят до осезаеми ползи за гражданите. До средата на 2010 г. Комисията ще представи предложения за Албания и Босна и Херцеговина, при условие че тези страни отговарят на условията. Свободно движение на хора и осъществяването на обмен, особено на млади граждани и студенти, са от съществено значение за подпомагане на Косово да изгради жизнеспособни икономически структури. На този фон облекчаването на визовия режим следва да продължи да бъде насърчавано и да бъде стартиран процес, насочен към евентуална либерализация на визовия режим с Косово, след като бъдат осъществени необходимите реформи и бъдат изпълнени условията.

7. Хърватия е постигнала добър напредък в изпълнението на сравнителните показатели, заложени в преговорите за присъединяване. Този напредък бе отбелязан на Конференцията за присъединяване през октомври 2009 г., след постигането през септември 2009 г. на политическо споразумение между Словения и Хърватия за разрешаване на граничния спор. Това бе значителна стъпка напред, която дава нов тласък на преговорите за присъединяване. Необходимо е Хърватия да продължи усилията си за реформи, в частност на съдебната система и публичната администрация, борбата срещу корупцията и организираната престъпност, правата на малцинствата, включително завръщането на бежанците, делата за военни престъпления. Необходимо е Хърватия да разреши въпроса за достъпа на МНТБЮ до документи. Ако Хърватия удовлетвори всички засега неизпълнени условия, преговорите за присъединяване могат да приключат през следващата година.

8. Бившата югославска република Македония изпълни в значителна степен основните приоритети на партньорството за присъединяване. Въз основа на цялостния напредък в осъществяването на реформи Комисията счита, че страната отговаря в достатъчна степен на политическите критерии, определени от Европейския съвет в Копенхаген през 1993 г. и в Споразумението за стабилизиране и асоцииране. Страната се приближи до установяването на действаща пазарна икономика и постигна напредък в редица области, свързани със способността за поемане на задълженията на членството.В светлината на горните съображения и като се вземат предвид заключенията на Европейския съвет от декември 2005 г. и декември 2006 г. Комисията препоръчва започване на преговори за присъединяване към Европейския съюз с бившата югославска република Македония.От съществено значение е поддържането на добросъседските отношения, включително договарянето на взаимно приемливо решение в спора за името под егидата на ООН.

9. През декември 2008 г. Черна гора подаде молба за членство в ЕС, а през април 2009 г. Съветът прикани Комисията да представи становище. Парламентарните избори бяха в съответствие с почти всички международни стандарти, но някои слабости остават за разрешаване. Основни предизвикателства за Черна гора продължават да са укрепването на административния капацитет и на правовата държава.

10. Албания кандидатства за членство в ЕС през април 2009 г., като Комисията е готова да подготви становище, ако бъде поканена за това от Съвета. Парламентарните избори бяха в съответствие с повечето международни стандарти, но някои слабости остават за разрешаване при бъдещи избори. Основни предизвикателства продължават да са укрепването на правовата държава и гарантирането на правилното функциониране на държавните институции.

11. Необходимо е спешно ускоряване на ключовите реформи в Босна и Херцеговина. За постигането на напредък е нужно ръководство на страната да има споделена визия за нейното цялостно управление и политическа воля за удовлетворяване на изискванията, свързани с европейската интеграция. Босна и Херцеговина трябва да отговори и на условията, определени за закриването на СВП. Европейският съюз няма да е в състояние да разгледа молбата за членство на Босна и Херцеговина докато СВП не бъде закрита. Преди Комисията да може да препоръча предоставянето на статут на страна кандидатка на Босна и Херцеговина, тя трябва да реформира своята конституционна рамка така, че институциите да функционират ефективно. По-специално страната ще трябва да бъде в състояние да приеме, да изпълнява и да прилага законите и правилата на ЕС.

12. Сърбия доказа своята ангажираност за сближаване с ЕС чрез постигане на трайни резултати в прилагането на разпоредбите на Временното споразумение с ЕС и чрез предприемане на ключови политически реформи в съответствие с европейските стандарти. Предвид устойчивото сътрудничество с МНТБЮ и подновения ангажимент на Сърбия към процеса на европейска интеграция Комисията счита, че ЕС следва понастоящем да започне да прилага Временното споразумение. Укрепването на правовата държава и ускоряването на икономическите реформи остават важни. Необходимо е Сърбия да покаже по-конструктивно отношение към участието на Косово в регионалната търговия и сътрудничество. Сътрудничество с мисията в областта на върховенството на закона EULEX започна, но тези усилия трябва да се увеличат допълнително, особено по отношение на работата на EULEX в северната част на Косово.

13. В Косово стабилността бе запазена, но остава крехка. Мисията на ЕС в областта на върховенството на закона EULEX обхвана цяло Косово и е напълно действаща. Пред Косово остават големи предизвикателства, включително спазването на принципите на правовата държава, борбата срещу корупцията и организираната престъпност, укрепването на административния капацитет, защитата на сръбското и другите малцинства, както и подобряването на диалога и помирението между общностите. Необходимо е Косово да възприеме конструктивен подход към регионалното сътрудничество и да осигури устойчива подкрепата за работата EULEX. Комисията предлага начини за мобилизиране на инструментите на Общността в подкрепа на политическото и социално-икономическото развитие на Косово, особено в областта на визите и търговията, и напредъка на Косово в съответствие с европейската перспектива на региона към интеграция с ЕС в контекста на Споразумението за стабилизиране и асоцииране. В допълнение Комисията предлага удължаване на автономните търговски мерки и след като Косово удовлетвори съответните изисквания своевременно ще представи насоки за преговори за търговско споразумение.

14. Необходимо е Турция да се опре на започналите обновени усилия за политически реформи. Преговорите за присъединяване достигнаха етап, на който от Турция се изискват повече усилия за изпълнение на съответните условия. Процесът на присъединяване към ЕС дава на Турция силен стимул за укрепване на демокрацията и правата на човека, по-нататъшно модернизиране на страната и доближаването ѝ до ЕС. Турция играе ключова роля за регионалната сигурност и за насърчаването на диалога между цивилизациите. Бяха направени значителни дипломатическите усилия за нормализиране на отношенията с Армения, които през октомври 2009 г. доведоха до историческо подписване на протоколи за нормализиране на отношенията. Турция не е изпълнила ангажимента си за цялостно и недискриминационно прилагане на допълнителния протокол към Споразумението за асоцииране и не е отбелязала напредък към нормализиране на двустранните отношения с Република Кипър. ЕС ще продължи да следи и да прави прегледи на напредъка по въпроси, включени в декларацията от 21 септември 2005 г. в съответствие със заключенията на Съвета от 11 декември 2006 г. Добросъседските отношения продължават да бъдат от ключово значение.

15. Що се отнася до кипърския въпрос, лидерите на кипърската гръцка общност и кипърската турска общност навлизат в решителна фаза на преговори за постигане на цялостно разрешение под егидата на Организацията на обединените нации. Комисията подкрепя техните усилия и осигурява технически консултации по въпроси от компетентността на ЕС. Тя призовава двамата лидери да увеличат усилията си за постигане на успешен завършек на преговорите възможно най-скоро и приканва Турция да предприеме конкретни стъпки към намиране на такова цялостно решение на кипърския въпрос.

16. Исландия подаде молба за членство в ЕС и Комисията изготвя становище по нея по покана на Съвета. Молбата на Исландия ще бъде оценена в съответствие с принципите, залегнали в Договора, критериите, определени от Европейския съвет в Копенхаген през 1993 г., както и заключенията на Европейския съвет от декември 2006 г. за подновения консенсус по разширяването. Исландия е тясно обвързана с ЕС в няколко области посредством членството си в Европейското икономическо пространство и Шенген.

17. Обществената подкрепа за разширяването е от решаващо значение. Важно е властите в държавите-членки, страните-партньори и институциите на ЕС да работят за повишаване на запознатостта на обществеността с политиката на разширяване на ЕС.

ПРИЛОЖЕНИЕ

Заключения относно Албания, Босна и Херцеговина, Хърватия, бивша югославска република Македония, Черна гора, Сърбия, Косово[7], Турция

Албания

Споразумението за стабилизиране и асоцииране (ССА) влезе в сила през април и прилагането му протича гладко. Албания продължава да отбелязва напредък по отношение на политическите критерии съгласно Европейското партньорство. Парламентарните избори през юни бяха оценени от ОССЕ/СДИЧП като отговарящи на повечето международни стандарти, но е необходимо да се положат допълнителни усилия за отразяване на препоръките при следващи избори. Бе постигнат осезаем напредък при регистрацията на гласоподаватели, но бяха отбелязани и слабости при преброяването на гласовете. Избирателната реформа бе завършена и навреме за изборите бе приет нов избирателен кодекс. Въз основа на новия граждански регистър бяха изготвени усъвършенствани избирателни списъци, като по този начин бе постигнат в голяма степен този ключов приоритет от Европейското партньорство. Издаването на лични карти, чрез които граждани без паспорти да могат да гласуват, бе в голямата си част приключено. Културата на диалог между основните политически партии обаче се влоши през изборния период. Необходимо е нормализиране на политическия диалог, който представлява ключов приоритет на Европейското партньорство.

Бе отбелязан известен напредък по укрепването на демокрацията и правовата държава . С избирателната реформа бе отговорено в голяма степен на основните препоръки на ОССЕ/СДИЧП по отношение на предишни избори. Парламентът прие набор от важни закони, насочени към сближаване с достиженията на правото на ЕС. Културата на диалог обаче остана на заден план в партийно-политическите програми и бяха забавени ключови реформи. Албания постигна известен напредък по укрепването на правителствените структури, координиращи европейската интеграция. продължава обаче да съществува необходимостта от допълнително укрепване на капацитета и стратегическото планиране. В областта на публичната администрация продължиха назначаванията в разрез със Закона за държавния служител, главно чрез използването на временни договори. Липсата на прозрачност и отчетност при назначаванията остава приоритет по Европейското партньорство, които предстои да бъде постигнат. Необходими са значителни усилия за изграждане на независима, ефективна и основаваща се на заслугите държавна администрация, в която няма политическа намеса. От ключово значение за напредъка ще бъдат пълното прилагане на закона за държавната администрация, укрепването на институционалния капацитет в департамента по въпросите на публичната администрация и приемането на стратегия за реформа на публичната администрация.

Напредък при реформирането на съдебната система не бе съществен. Бе създадена система на частни съдебни изпълнители. Всеобхватна стратегия за реформа на съдебната система все още обаче не е приета. Законът за лустрацията бе приет без да са проведени пълни консултации и без да има консенсус, чрез обикновено мнозинство на гласовете в парламента. Впоследствие прилагането на закона за лустрацията бе суспендирано от конституционния съд. Правната рамка за съдебната реформа не е завършена. Приемането на основни законодателни актове за работата на Върховния съд и административните съдилища е в застой. Проблемът с натрупването на дела продължава и съдебната инфраструктура остава неадекватна. Опитите на изпълнителната власт да ограничи независимостта на съдебната система продължават да будят сериозно безпокойство. Отлагането по процесуални съображения на дела срещу високопоставени лица като делото Gërdec повдига въпроси относно безпристрастността на съдебната власт. Като цяло съдебната система продължава да функционира незадоволително и предстои още много работа, за да се изпълни този ключов приоритет на Европейското партньорство чрез гарантиране нейната независимост, прозрачност и ефективност.

Правителството продължава да полага усилия за предотвратяване и борба с корупцията . Започна изпълнението на стратегията за борба с корупцията и плана за действие, който е ключов приоритет на Европейското партньорство. Бе въведено законодателство, изискващо използването на онлайн електронни процедури за възлагане на обществени поръчки. Бяха положени усилия за повишаване на прозрачността в някои сектори като образованието. Това са стъпки в положителна насока. Въпреки това, корупцията продължава да доминира в много области представлява особено сериозен проблем. Необходима е по-голяма политическа воля, включително по отношение на случаи с високопоставени лица, за да се изкорени културата на безнаказаност, която продължава да доминира. Като цяло институционалните договорености и междуведомственото съгласуване в борбата срещу корупцията имат нужда от допълнително укрепване. Все още е необходима много работа по всички аспекти на този проблем, включително съдебната отчетност и прозрачността във финансирането на политическите партии.

Продължи постигането на известен напредък в областта на човешките права и защитата на малцинствата, като правната рамка като цяло е налице. Необходими са обаче още усилия за подобряване на прилагането на съществуващото законодателство в редица области.

В областта на гражданските и политическите права бяха предприети действия за справяне със случаите на малтретиране при предварителното задържане. Бяха построени нови затвори и центрове за предварително задържане на малолетни и психично болни лица. Пробационната система функционира. Лошите условия на задържане обаче, утежнени допълнително от пренаселеността, особено в по-старите затвори, продължава да буди сериозно безпокойство. Необходими са допълнителни усилия за защита на правата на човека и за прилагане на препоръките на омбудсмана (People's Advocatе). Що се отнася до достъпа до правосъдие, безпокойство продължава да буди достъпът до правна помощ на уязвими групи и някои малцинства.

Правната рамка за защита на свободата на словото е налице . Въпреки това срещу някои медийни оператори имаше натиск, включително изгонване от помещения, които са собственост на правителството. Правната рамка в областта на медийната политика не е завършена, а съществуващото законодателство трябва да се приложи. Значителни усилия са необходими за довършване на правната рамка, за подобряване на прозрачността относно това чия собственост са медиите и за укрепване на независимостта на обществения радио- и телевизионен регулатор. Зачитането на свободата на събиране и вероизповедание остава задоволително. Правителството увеличи усилията си за осигуряване на подкрепа за гражданското общество . Бяха положени усилия за включване на гражданското общество в изработването на ключовото законодателство. Необходимо е обаче допълнително укрепване на участието на организации на гражданското общество в политическия процес.

Напредъкът, постигнат в областта на икономическите и социалните права е ограничен. Постигнат бе известен напредък в утвърждаването на правата на жените . Избирателният кодекс предвижда 30 %-на квота за жени, като тази квота бе приложена от повечето политически партии на изборите през юни. Създаден бе национален съвет по равнопоставеност на половете. Същевременно обаче съществуващото законодателство за защита на жените срещу всички форми на насилие не се прилага напълно. Домашното насилие продължава да буди сериозно безпокойство. Има устойчив напредък при правата на децата . Случаите на прилагане на алтернативни санкции срещу непълнолетни нарушители се увеличиха. Необходими са обаче повече усилия за справяне с детския труд и процента на отпадналите от училище деца, особено тези от ромски произход. Механизмите за подкрепа на социално уязвимите лица и лицата с увреждания все още са ограничени. Необходима е по-добра координация между правителствените агенции. Необходими са допълнителни усилия за утвърждаване на трудовите и синдикалните права . Липсата на напредък по изменението на трудовото законодателство продължава да спъва развитието на социалния диалог. Освен това все още не е приет закон за борба с дискриминацията.

Налице е напредък в утвърждаването на правата на собственост , което представлява ключов приоритет на Европейското партньорство . Кадастралните карти, необходими за обезщетяване на бивши собственици, са завършени за цялата страна. Още много усилия са необходими обаче за справяне с всички аспекти на този проблем. Неразрешени въпроси в областта на собствеността продължават да възпрепятстват развитието на функциониращ пазар на земя, поддържат чуждестранните инвестиции на равнища под потенциала им и създават възможности за корупция. Приемането на цялостна стратегия за изясняване на правните и институционалните въпроси ще бъде от ключово значение в тази област.

Продължи напредъкът по отношение на защитата на малцинствата . Бяха положени усилия в полицията да бъдат наети лица от малцинствени групи. Въпреки това за прилагането на Рамковата конвенция на Съвета на Европа трябва да се работи по-усилено. Все още няма точни данни по отношение на малцинствата. Следващото преброяване на населението, извършено при спазване на международните стандарти за защита на данните, ще бъде от ключово значение за справяне с този проблем. Необходимо е доразработване и доизясняване на правната рамка за защита на малцинствата, която да даде възможност всички малцинства да се радват в пълна степен на своите културни права. Бяха направени известни стъпки за подобряване на положението на ромите , но прилагането на стратегията за ромите върви бавно. Ромското малцинство продължава да живее при много тежки условия и да е обект на дискриминация.

Що се отнася до регионалните въпроси и международните задължения , Албания продължи да играе конструктивна роля за поддържането на регионалната стабилност и за насърчаването на добри взаимоотношения с останалите страни от Западните Балкани и съседните на ЕС страни. Страната участва активно в регионалното сътрудничество, включително в Процеса за сътрудничество в Югоизточна Европа (ПСЮИЕ), Съвета за регионално сътрудничество (СРС) и в Централноевропейското споразумение за свободна търговия (ЦЕФТА). Двустранните отношения с другите страни, обхванати от политиката на разширяване, и със съседните държави-членки на ЕС бяха положителни. По отношение на Международния наказателен съд двустранното споразумение за имунитет със Съединените щати не е в съответствие с общите позиции и водещите принципи на ЕС в тази област. Необходимо е позицията на Албания да бъде в съответствие с тази на ЕС.

Макроикономическата стабилност на икономиката на Албания се запази на фона на международната финансова и икономическа криза. През 2008 г. икономическият растеж продължи да се ускорява, но през 2009 г. се забави в резултат от намаления износ и парични преводи от чужбина и ръста на кредитирането. Паричната политика остана стабилна и ценовата стабилност се запази. Въпреки това експанзивната фискална политика, която иначе включваше много необходимо благоустрояване на пътната мрежа, доведе до голям бюджетен дефицит. Пропуските в областта на правовата държава, недоразвитата инфраструктура и сивата икономика остават предизвикателства пред икономическото развитие и бизнес средата.

По отношение на икономическите критерии Албания отбеляза напредък към установяването на функционираща пазарна икономика. За да може да се справи в средносрочен план с конкурентния натиск и пазарните сили в рамките на Съюза, Албания трябва да извърши реформи, да укрепи правната система и да се справи със слабостите в областта на инфраструктурата и човешкия капитал.

Правителството реагира на международна криза като използва пълната гама монетарни и фискални инструменти, както и регулаторни мерки. Силният приток на капитали, дължащ се отчасти на ускорения процес на приватизация, бе повече от достатъчен за финансиране на дефицита по текущата сметка. Продължаващото изпълнение на реформата в данъчната администрация доведе до разширяване на данъчната база, по-добро спазване на данъчното законодателство и спомогна за намаляване на сивия сектор. По-ефективното събиране на данъците допринесе за излишък в първичното салдо на бюджета и доведе до подобряване на съчетаването на политики през 2008 г. Равнището на държавната собственост в икономиката бе намалено допълнително, по-специално в секторите на енергетиката и телекомуникациите. Навлизането на пазара бе улеснено допълнително и участниците на пазара получиха достъп до по-добри регистри за собственост и кредитни регистри. Банковият сектор остана с добро ниво на капитализация и ликвидност в условията на трудна международна среда. Мащабно благоустройство доведе до подобряване на пътната мрежа.

Въпреки това експанзивна фискална политика по време на предизборния период доведе до висок бюджетен дефицит през 2008 г., като прогнозираният дефицит за 2009 г. също остава висок. Необходими са допълнителни усилия за консолидиране на публичните финанси. Все още не се използват процедури по несъстоятелност. Слабият административен капацитет подкопава авторитета на правната система и приемането ѝ от обществеността. Широко разпространени продължиха да бъдат неформалните методи за привеждане договорите в изпълнение и за заобикаляне на правната система. Нерешени проблеми за собственост продължават да възпрепятстват развитието на функциониращ пазар на земя и да не позволяват на инвестициите да достигнат потенциала си. Сивият сектор на икономиката остава значимо предизвикателство. Безработицата продължава да е висока. Образователната система се нуждае от сериозна реформа. Транспортна инфраструктура продължава да е недостатъчна, а сигурността на доставките на електроенергия все още не е напълно гарантирана поради липса на диверсификация на производството и слаб капацитет за взаимно свързване.

Албания постигна напредък при сближаването на своето законодателство и политики с европейските стандарти . Бе постигнат напредък в повечето области, макар той да е неравномерен. В области като свободното движение на стоки, електроенергията и политиката в областта на МСП напредъкът продължи. В други области като правата върху интелектуалната собственост, аудиовизуалната политика, селското стопанство и ветеринарния и фитосанитарния контрол напредъкът бе ограничен. Като цяло са необходими допълнителни усилия за подобряване на административния капацитет и за засилване на ефективното прилагане на законодателството.

Има напредък в някои области вътрешния пазар . В областта на свободното движение на стоки напредъкът продължи с приемането на европейските стандарти в сферата на акредитацията и метрологията. Въпреки това капацитетът за прилагане трябва да бъде засилен. Законодателната рамка относно движението на капитали се подобри с преразглеждането на наредбата за обмяната на чуждестранна валута. Регулаторната рамка за защита на потребителите бе подобрена със създаването на консултативни органи и органи за вземане на решения.

Напредъкът в областта на компютризацията на митниците и митническата инфраструктурата, но е необходимо по-нататъшно сближаване с европейските стандарти и укрепване на административния капацитет. Митническите служители нямат статут на държавни служители. Продължи напредъкът в областта на данъчната политика . Работата на данъчната администрация се подобри, а компютризацията на данъчните служби е пред завършване . Въпреки това събираемостта на данъците като цяло продължава да бъде ниска. Данъчното облагане на вноса на употребявани автомобили и печатни материали не е в съответствие с ангажиментите по Споразумението за стабилизиране и асоцииране.

В областта на конкуренцията напредъкът продължи както по отношение на антитръстовото законодателство, така и по отношение на държавните помощи . Законодателната рамка е до голяма степен в съответствие с достиженията на правото, но са необходими допълнителни усилия за нейното прилагане.

Известен напредък може да бъде отчетен по отношение на обществените поръчки . При много договори за обществени поръчки бяха приложени електронни процедури. По-нататъшното сближаване на законодателството обаче зависи от процедури за концесии, комунални услуги и преразглеждане. Капацитетът на Агенцията за обществени поръчки се подобри, но е необходимо по-нататъшното ѝ укрепване. Постигнат бе известен напредък по отношение на правата на интелектуална и индустриална собственост . Увеличи се броят на случаите на нарушения, отнесени до съда. Въпреки това обаче все още са необходими значителни по-нататъшни усилия. Привеждането в изпълнение остава недостатъчно, а капацитетът на службата за патентите и на службата за авторското право, както и опитът и квалификацията на служителите в съдебната система продължават да бъдат слаби.

В областта на социалната политика и заетостта напредъкът не бе съществен. Бюджетът за социална защита бе увеличен, а стратегията за професионално здраве и безопасност бе одобрена. Въпреки това стандартите за здраве и безопасност на работното място остават незадоволителни, а капацитетът на инспекцията по труда все още е слаб. Сближаването на законодателството със стандартите на ЕС продължи в някои области на общественото здраве . Въпреки това административният капацитет продължава да бъде слаб. Налице е известен напредък по отношение на европейските стандарти в областта на образованието и научноизследователската политика .

Напредък може да бъде отчетен и по някои секторни политики . В областта на промишлеността и малките и средните предприятия добър напредък е постигнат в прилагането на Европейската харта за малките предприятия. Постигнат бе известен напредък в областта на селското стопанство по отношение на законодателната и институционалната рамка, но все още има структурни слабости. Лабораторният капацитет в областта на безопасността на храните и ветеринарната и фитосанитарна политика се подобри, но спазването на стандартите на ЕС продължава да бъде незадоволително и ограничава капацитета на Албания за износ. Продължи напредъкът в областта на рибарството по отношение на хоризонталното законодателство, контрола и международното сътрудничество. Въпреки това контролът на улова и разтоварването продължава да бъде слаб.

В областта на околната среда има някои подобрения по отношение на управлението на отпадъците и опазването на природата. Необходимо е обаче допълнително укрепване на капацитет за формиране на политики, прилагането и привеждането в изпълнение. В областта на транспорта бе подобрена законодателната рамка за въздушния и морския транспорт. Въпреки това е необходимо значително цялостно усъвършенстване.

Напредък бе постигнат в енергийния сектор. Подразделението на електрическата компания, което се занимава с дистрибуция, бе приватизирано. В ход са мерки за подобряване на производството на електроенергия и капацитета за междусистемно свързване. Въпреки това енергийният сектор продължава да бъде слаб. Сигурността на доставките на електроенергия все още е гарантирана. Необходимо е да продължат усилията за намаляване на загубите и за увеличаване на събираемостта.

В областта на информационното общество и медиите може да се отчете ограничен напредък. Либерализирането на пазара в областта на електронните съобщения продължи, но все още е спъвано от липсата на инструменти за защита на конкуренцията. Административният капацитет все още е слаб особено в рамките на съвета на регулаторната агенция. В областта на аудиовизуалната политика напредъкът бе несъществен. Необходими са допълнителни усилия за изпълнение на плана за действие за реформа в медиите. В областта на финансовия контрол напредъкът бе умерен, но е необходимо допълнително укрепване на правната рамка и капацитета за изпълнение. Продължи напредъкът в областта на статистиката .

В областта на правосъдието, свободата и сигурността в повечето области бе осъществен напредък, макар и неравномерен. В рамките на диалога за либерализиране на визовия режим бяха предприети стъпки за изпълнение на сравнителните показатели, заложени в пътната карта за либерализиране на визовия режим, а в областта на правосъдието, свободата и сигурността бяха въведени ключови реформи. Продължи напредъкът в областта на визовата политика. Бяха предприети стъпки за изпълнение на сравнителните показатели, заложени в пътната карта за либерализация на визовия режим. Законът за чужденците влезе в сила и бе прието законодателство за прилагането му. Започнаха да функционират надежден гражданския регистър и система за адресна регистрация; бяха издадени лични карти. Темпото на издаване на паспорти с биометрични данни се увеличи. Необходими са обаче допълнителни усилия за постигане на съответствие с европейските стандарти. Продължи изпълнението на споразумението за реадмисия между Европейската общност и Република Албания.

Известен напредък бе постигнат в областта на управлението на границите. Продължи изпълнението на стратегията за интегрирано управление на границите. Въпреки това са необходими допълнителни усилия за осъществяване на ефективно междуведомствено съгласуване и за осигуряване на подходящо обучение, човешки ресурси и оборудване на граничните пунктове. Ефективното прилагане на закона за държавния граничен контрол все още предстои. Трансгранично сътрудничество следва да бъде засилено. Добър напредък може да бъде отчетен в областта на убежището . Законът за убежището бе преразгледан. Необходимо е обаче да се приемат още редица от мерки за изпълнение, за да бъде завършена правната рамка. Продължи напредъкът в областта на миграцията . В ход е изпълнението на националната стратегия за миграцията. Необходими са допълнителни усилия за борба с незаконната миграция.

В борбата с изпирането на пари бе отбелязан умерен напредък. Правната рамка и административния капацитет се подобриха. Въпреки това е необходимо укрепване на ресурсите за разследване и капацитета за привеждане в действие на конфискуването на активи. Сътрудничество между полицията и съдебната система остава недостатъчно. Ограничен напредък може да бъде отчетен в борбата срещу наркотиците . Резултатите в тази област все още са недостатъчни, а междуведомственото сътрудничество по-специално следва да се засили. Трафикът на наркотици продължава да буди сериозно безпокойство.

С прилагането на новия закон за полицията продължи постигането на известен напредък в областта на полицейската дейност. Направени бяха някои подобрения във връзка с персонала. Необходими са обаче допълнителни усилия за увеличаване на капацитета за разследване, за засилване на сътрудничеството с прокуратурата и за подобряване на управлението на човешките ресурси. Необходимо е допълнително укрепване на управлението на полицията, персонала, обучението и структурите за вътрешен контрол. Повече усилия са необходими за разработване на надеждна статистика за престъпността.

Продължи постигането на ограничен напредък в борбата срещу организираната престъпност , която продължава да бъде повод за сериозно безпокойство. Бяха предприети мерки за подобряване на защитата на свидетелите, но те все още са недостатъчни. Сътрудничеството с Интерпол се подобри, като това позволи да бъдат изпълнени редица международни заповеди за арест. Усилията за борба с организираната престъпност обаче биват подкопавани от корупцията, незадоволителната защита на свидетелите и недостатъчно използване на криминално разузнаване. Трудностите в сътрудничеството между полицията и прокуратурата продължават да пречат на ефективността на разследванията.

Известен напредък може да бъде отчетен в областта на борбата с трафика на хора . Започна да функционира он-лайн базата данни за жертвите. Подобри се административният капацитет на координатора за борба с трафика на хора и на националния механизъм за препращане към определени институции. Въпреки това за изпълнението на стратегията за борба с трафика на хора, особено по отношение на защитата на жертвите, са необходими допълнителни ресурси и по-добро междуведомствено съгласуване. Албания продължава да бъде страна, източник на трафик на хора. Трафикът на жени и деца в страната се увеличава.

Продължи напредъкът по отношение на защитата на личните данни . Правната рамка е налице, като бе назначен и независим орган за надзор на данните. Независимо от това на службата на комисаря по защита на данните следва да се осигурят адекватни ресурси, включително обучение, за да е в състояние да работи ефективно. Нужни са още усилия за гарантиране на правилното прилагане на съществуващото законодателство и за укрепване на административния капацитет.

Босна и Херцеговина

Босна и Херцеговина постигна много ограничен напредък при изпълнението на политическите критерии . Политическата обстановка в страната продължи да се влошава, продължиха и предизвикателствата пред правилното функциониране на институциите и пламенната реторика. Реформата се осъществява бавно, поради липса на консенсус и политическа воля, както и поради сложната институционална рамка. Постигането на споделена визия от политическите лидери относно посоката на страната и основните реформи, свързани с ЕС, продължава да бъде от решаващо значение за по-нататъшния напредък към Европейския съюз. Постигането на целите и условията, които бяха определени за закриването на Службата на върховния представител (СВП)[8]е много важно. Европейският съюз няма да разгледа заявление за членство в ЕС, докато не бъде закрита СВП . Реформата на конституционната рамка на Босна и Херцеговина е необходима, за да се позволи на институциите на страната да функционират ефективно преди Комисията да препоръча на Босна и Херцеговина да бъде предоставен статут на страна кандидатка. За целта, политическите ръководители на страната се ангажираха със съвместна инициатива, ръководена от ЕС/САЩ, чието начало бе поставено на 8/9 октомври в Сараево. Сега този ангажимент трябва да бъде трансформиран в конкретни резултати, които ще отблокират напредъка на Босна и Херцеговина към ЕС чрез конституционни промени и възобновен вътрешен консенсус.

Що се отнася до демокрацията и правовата държава , отбелязан бе малък напредък към създаването на функционални и ефикасни държавни структури и към конституционна реформа, която е основен приоритет от Европейското партньорство. Конституцията на Босна и Херцеговина бе изменена за пръв път, за да регламентира статута на област Бръчко (Brčko), което бе важно развитие и стъпка напред. Въпреки това, неотдавна върховният представител трябваше да използва своите изпълнителни правомощия, за да гарантира напредъка към прекратяване на международния контрол на областта.

Системата на управление на Босна и Херцеговина продължава да включва международно присъствие. Страната постигна известен напредък към изпълнението на изискванията за закриване на СВП и към преминаването към засилено присъствие на ЕС. Въпреки това, напредъкът бе затруднен от недостатъчния политически ангажимент. Сега са необходими спешни действия за постигане на неизпълнените цели, а именно разпределяне на собствеността между държавата и другите равнища на управление, решаване на въпроса за собствеността на отбранителните сили и за осигуряването на стабилна и конструктивна политическа обстановка в страната.

Функционирането на изпълнителните и законодателните органи на държавно равнище не бе достатъчно добро. Парламентът на Босна и Херцеговина продължава да бъде възпрепятстван от неадекватни технически и човешки ресурси, и сътрудничеството със Съвета на министрите и с парламентите на автономните области продължи да бъде недостатъчно. Броят на приетите от парламента закони, свързани с европейската интеграция, бе малък. Вътрешнополитическото напрежение и фрагментарното и несъгласувано вземане на решения продължиха да оказват влияние на държавните институции на всички равнища. Често пъти органите не бяха в състояние да назначат бързо високопоставени длъжностни лица. Работата на дирекцията за европейска интеграция бе възпрепятствана от цялостния политически климат и от отсъствието на директор през по-голямата част на отчетния период. Бяха извършени подготвителни действия за преброяване на населението през 2011 г., но на държавно равнище не бе приет закон за преброяване на населението, който е от съществено значение за този процес.

Известен напредък бе постигнат в областта на публичната администрация , но е необходимо усилията да продължат. Стратегията за реформа на публичната администрация, която е основен приоритет от Европейското партньорство, се осъществява, макар и бавно. Фондът, създаден за подпомагане на реформата на публичната администрация, функционира и се осъществяват редица проекти. Независимо от това, координацията между различните администрации в страната трябва да бъде подобрена допълнително. Необходими са постоянни усилия за предотвратяване на политическото вмешателство, за ограничаване на ролята на етническата и политическата принадлежност при назначаванията, и за създаване на професионална, безпристрастна, подотчетна, прозрачна и ефикасна държавна служба, основана на качеството на работа и компетентност. Бяха назначени омбудсмани на държавно равнище, но те все още не функционират пълноценно, поради нежеланието на автономните области да закрият съществуващите служби на своето равнище.

Босна и Херцеговина отбеляза ограничен напредък по отношение на съдебната система . Прието бе ново законодателство и бе осъществено действие за намаляване на натрупания обем дела. Постигнат бе напредък при оборудването на съдилищата с адекватна информационна технология. Въпреки това, изпълнението на националната стратегия за развитие на съдебния сектор и на стратегията за военните престъпления бе лошо и трябва да се ускори. Сложността на правната рамка, фрагментарността на съдебната система и липсата на единен бюджет продължават да са основните пречки пред реформата в тази сфера. Политическото вмешателство продължава да бъде често явление. Липсата на върховен съд с юрисдикция за цялата страна е сериозна пречка. Все още съществуват проблеми със съдебното преследване на организираната престъпност. Политическите органи на Босна и Херцеговина не успяха да изпълнят искането на съдебните органи за удължаване на мандата на международните съдии и прокурори. Съдебното преследване на военните престъпления продължи да бъде като цяло задоволително, но трябва да се подобри в автономните области и в кантоните. Необходимо е по-нататъшно подобряване на независимостта, отчетността и ефикасността на съдебната система. Органите на Република Сръбска все по-често поставяха под въпрос законността, юрисдикцията и компетентността на полицията на държавно равнище и на съдебните агенции относно функционирането им на тяхна територия. Това е сериозен повод за притеснение.

Босна и Херцеговина постигна малък напредък в борбата срещу корупцията , която продължава да бъде широко разпространена и представлява сериозен проблем. Приети бяха нова стратегия и нов план за действие за периода 2009—2014 г., но изпълнението на стратегическата рамка за периода 2006—2009 г. бе лошо. Малък напредък бе постигнат при осъществяването на препоръките, формулирани от групата „Държави срещу корупцията“ (GRECO). Съдебното преследване продължава да бъде недостатъчно добро, с много малък брой обвинителни присъди. Босна и Херцеговина трябва да се ангажира повече и да предприеме решителни действия срещу корупцията.

Ограничен напредък бе отбелязан по отношение на правата на човека и защитата на малцинствата . Босна и Херцеговина ратифицира най-важните международни конвенции за правата на човека, но са необходими постоянни усилия, за да се гарантира по-добро прилагане. Необходимо е да се подобри прилагането на вътрешните разпоредби, включително тези на Конституционния съд на Босна и Херцеговина. Несъответствията между конституционната рамка на Босна и Херцеговина и Европейската конвенция за правата на човека трябва да бъдат спешно преодолени, преди изборите през 2010 г. и влизането в сила на Споразумението за стабилизиране и асоцииране (ССА).

Като цяло гражданските и политическите права се спазват. Известен напредък бе постигнат по отношение на уеднаквяването на наказателните санкции между държавата и автономните области. Приет бе държавен закон за правната помощ и наказателното производство. Необходимо е обаче да се подобри достъпът до правосъдие при граждански и наказателни дела, както и да се гарантира равенство пред закона. Малтретирането на задържани продължава да бъде въпрос, който буди безпокойство. Планираното строителство на държавен затвор изпитва сериозни закъснения.

И в държавната конституция, и в конституциите на автономните области се предвижда свобода на изразяване и медии, свобода на събиране и сдружаване и свобода на вероизповедание . При все това е необходимо по-добро прилагане на съществуващото законодателство. Увеличиха се случаите на твърдения за тормоз над журналисти. Нараства етническата ориентация на медиите. Осъществяването на реформата на публичното радио- и телевизионно разпространение, която е основен приоритет от Европейското партньорство, се отлага поради недостатъчно хармонизиране и бавно прилагане на правната рамка, и по-специално във федерацията. Изпълнителната власт трябва да направи допълнителни усилия за подобряване на диалога с гражданското общество , както и за подкрепа на неговото развитие. Органите трябва да гарантират, че отпускането на финансови средства на неправителствените организации се осъществява с цел и по прозрачен начин.

Ограничен напредък бе постигнат в сферата на икономическите и социалните права . Правната рамка на Босна и Херцеговина включва разпоредби за защита на икономическите и социалните права, но като цяло прилагането ѝ продължава да бъде недостатъчно. Приет бе всеобхватен държавен закон за борба с дискриминацията, но приложното му поле е доста ограничено. Продължават да са необходими постоянни усилия за защита на жените срещу всички форми на насилие. Що се отнася до децата , продължават да съществуват проблеми в сферата на здравеопазването, социалната закрила, образованието и домашното насилие. Несъответствията в социално-осигурителните схеми оказват неблагоприятно въздействие върху условията на уязвимите групи , включително на страдащите от психични заболявания. Ратифицирането на преработената Европейска социална харта бе положително развитие, но прилагането ѝ трябва да се подобри. Сложната система на управление и фрагментарното законодателство продължават да спъват социалния диалог в страната.

Известен